NÁRODNÁ  RADA  SLOVENSKEJ  REPUBLIKY
VI. volebné obdobie

Návrh 

ZÁKON

z ....... 2012,

ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony

Národná rada Slovenskej republiky sa uzniesla na tomto zákone: 

Čl. I

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z., zákona č. 523/2004 Z. z., zákona č. 721/2004 Z. z., zákona č. 82/2005 Z. z., zákona č. 244/2005 Z. z., zákona č. 351/2005 Z. z., zákona č. 534/2005 Z. z., zákona č. 584/2005 Z. z., zákona č. 310/2006 Z. z., nálezu Ústavného súdu Slovenskej republiky č. 460/2006 Z. z., zákona č. 529/2006 Z. z., zákona č. 592/2006 Z. z., zákona č. 677/2006 Z. z., zákona č. 274/2007 Z. z., zákona č. 519/2007 Z. z., zákona č. 555/2007 Z. z., zákona č. 659/2007 Z. z., nálezu Ústavného súdu Slovenskej republiky č. 204/2008 Z. z., zákona č. 434/2008 Z. z., zákona č. 449/2008 Z. z., zákona č. 599/2008 Z. z., zákona č. 108/2009 Z. z., zákona č. 192/2009 Z. z., zákona č. 200/2009 Z. z., zákona č. 285/2009 Z. z., zákona č. 571/2009 Z. z., zákona č. 572/2009 Z. z., zákona č. 52/2010 Z. z., zákona č. 151/2010 Z. z., zákona č. 403/2010 Z. z., zákona č. 543/2010 Z. z., zákona č. 125/2011 Z. z., zákona č. 223/2011 Z. z., zákona č. 250/2011 Z. z., zákona č. 334/2011 Z. z., zákona č. 348/2011 Z. z., zákona č. 521/2011 Z. z., zákona č. 69/2012 Z. z. a zákona č. 252/2012 Z. z. sa mení a dopĺňa takto:

1.	V § 20 odsek 2 znie:
„(2) Povinné dôchodkové poistenie zamestnanca uvedeného v § 4 ods. 2 vzniká odo dňa vzniku právneho vzťahu, ktorý zakladá právo na príjem uvedený v § 3 ods. 1 písm. a) a ods. 2 a 3, a zaniká dňom zániku tohto právneho vzťahu, ak tento zákon neustanovuje inak. Povinné dôchodkové poistenie zamestnanca v právnom vzťahu na základe dohody o brigádnickej práci študentov, ktorý prestal byť žiakom  strednej školy, vzniká odo dňa, od ktorého prestal byť žiakom strednej školy a zaniká  dňom zániku tohto právneho vzťahu. Povinné dôchodkové poistenie zamestnanca v právnom vzťahu na základe dohody o brigádnickej práci študentov, ktorý je žiakom strednej školy
a)	vzniká
1.	od prvého dňa kalendárneho mesiaca, ktorý nasleduje po mesiaci, v ktorom dovŕšil  18 rokov veku alebo
2.	ak povinné dôchodkové poistenie nevzniklo podľa prvého bodu, od prvého dňa kalendárneho mesiaca, v ktorom mesačný príjem podľa § 3 ods. 1 písm. a) a odsekov 2 a 3 z dohody o brigádnickej práci študentov presiahol u jedného zamestnávateľa 66 eur, najskôr od vzniku tohto právneho vzťahu, 
b)	zaniká 
1.	dňom zániku tohto právneho vzťahu alebo
2.	od prvého dňa kalendárneho mesiaca, v ktorom mesačný príjem podľa § 3 ods. 1 písm. a) a odsekov 2 a 3 z dohody o brigádnickej práci študentov nepresiahol u jedného zamestnávateľa 66 eur, ak nedovŕšil 18 rokov veku.“.
2.	V § 54 ods. 2 sa slová „toto nemocenské poistenie trvalo“ nahrádzajú slovami „obdobie nemocenského poistenia zamestnanca, za ktoré sa platí poistné na nemocenské poistenie, bolo“. 

3.	V § 54 odsek 3 znie:
„(3) Ak obdobie nemocenského poistenia zamestnanca, za ktoré sa platí poistné na nemocenské poistenie, pred vznikom dôvodu na poskytnutie nemocenskej dávky bolo kratšie ako 90 dní od vzniku tohto nemocenského poistenia, rozhodujúce obdobie na zistenie denného vymeriavacieho základu je kalendárny rok predchádzajúci kalendárnemu roku, v ktorom vznikol dôvod na poskytnutie nemocenskej dávky, ak obdobie nemocenského poistenia zamestnanca, za ktoré sa platí poistné na nemocenské poistenie, v predchádzajúcom kalendárnom roku bolo najmenej 90 dní, okrem obdobia nemocenského poistenia, za ktoré sa platí poistné na nemocenské poistenie, dosiahnutého u zamestnávateľa, u ktorého vznikol dôvod na poskytnutie nemocenskej dávky.“.

4.	V § 54 ods. 4 sa slová „období kratšom“ nahrádzajú slovami „období, v ktorom obdobie nemocenského poistenia zamestnankyne, za ktoré sa platí poistné na nemocenské poistenie, bolo kratšie“.

5.	V § 54 ods. 9 sa za slová „vymeriavacieho základu“ vkladajú slová „a na účely vzniku nemocenského poistenia zamestnanca na zistenie 90 dní nemocenského poistenia, za ktoré sa platí poistné na nemocenské poistenie“.

6.	V § 55 ods. 2 a v § 58 ods. 3 sa vypúšťajú slová „jednej dvanástiny“.

7.	V § 57 ods. 1 písmeno b) znie:
     „b) zamestnanec v rozhodujúcom období podľa § 54 ods. 3 nedosiahol 90 dní nemocenského poistenia zamestnanca, za ktoré sa platí poistné na nemocenské poistenie,“. 

8.	V § 57 ods. 1 sa za písmeno b) vkladá nové písmeno c), ktoré znie:
„c)  dôvod na poskytnutie nemocenskej dávky vznikol povinne nemocensky poistenej samostatne zárobkovo činnej osobe v deň vzniku tohto nemocenského poistenia, okrem vzniku nemocenského poistenia z dôvodu skončenia jeho prerušenia podľa § 26 ods. 5,  alebo“.

	Doterajšie písmeno c) sa označuje ako písmeno d).

9.	V § 57 odsek 2 znie:
     „(2) Pravdepodobný denný vymeriavací základ je jedna tridsatina vymeriavacieho  základu, z ktorého by sa platilo poistné  na nemocenské poistenie za kalendárny mesiac, v ktorom vznikol dôvod na poskytnutie nemocenskej dávky.“.

10.	§ 57 sa dopĺňa odsekmi 3 až 5, ktoré znejú:
     „(3) Ak pravdepodobný denný vymeriavací základ určený podľa odseku 2  je vyšší, ako suma zodpovedajúca jednej tridsatine vymeriavacieho základu uvedeného v § 138 ods. 5 platného ku dňu, v ktorom vznikol dôvod na poskytnutie nemocenskej dávky, pravdepodobný denný vymeriavací základ je suma zodpovedajúca jednej tridsatine vymeriavacieho základu uvedeného v § 138 ods. 5 platného ku dňu, v ktorom vznikol dôvod na poskytnutie nemocenskej dávky. 

	(4) Pravdepodobný denný vymeriavací základ poistenca, ktorý nemal v rozhodujúcom období vymeriavací základ na platenie poistného na nemocenské poistenie z dôvodu poberania materského alebo prerušenia povinného nemocenského poistenia pre čerpanie rodičovskej dovolenky alebo pre nárok na rodičovský príspevok, je jedna tridsatina vymeriavacieho  základu, z ktorého by sa platilo poistné  na nemocenské poistenie za kalendárny mesiac, v ktorom vznikol dôvod na poskytnutie nemocenskej dávky; § 55 ods. 2 platí rovnako.
	
	(5) Pravdepodobný denný vymeriavací základ sa zaokrúhľuje na štyri desatinné miesta nahor.“.

11.	V § 66 ods. 6 písm. d) sa vypúšťa slovo „jednu“.

12.	V § 131 ods. 2 písm. c) sa za piaty bod vkladá nový šiesty bod, ktorý znie: 
„6. v roku 2021 12,75 % z vymeriavacieho základu,“.

Doterajší šiesty bod až ôsmy bod sa označujú ako siedmy bod až deviaty bod.

13.	V § 138 odsek 8 znie:
„(8) Vymeriavací základ zamestnávateľa je vymeriavací základ jeho zamestnanca. Na účely úrazového poistenia a garančného poistenia sa do vymeriavacieho základu zamestnávateľa zahŕňa aj odmena jeho zamestnanca v právnom vzťahu na základe dohody o brigádnickej práci študentov, ktorý je žiakom strednej školy do konca kalendárneho mesiaca, v ktorom dovŕšil 18 rokov veku, ak jeho mesačný príjem podľa § 3 ods. 1 písm. a) a odsekov 2 a 3 z dohody o brigádnickej práci študentov nepresiahol u jedného zamestnávateľa 66 eur.“.

14.	V § 231 ods. 1 písmeno b) znie:
„b) prihlásiť do registra poistencov a sporiteľov starobného dôchodkového sporenia
1.	zamestnanca podľa § 4 ods. 1 na nemocenské poistenie, na dôchodkové poistenie a na poistenie v nezamestnanosti a zamestnanca podľa § 4 ods. 2 okrem zamestnanca, ktorému vzniká povinné dôchodkové poistenie podľa § 20 ods. 2 druhej vety a tretej vety, na dôchodkové poistenie pred vznikom týchto poistení najneskôr pred začatím výkonu činnosti zamestnanca, odhlásiť zamestnanca najneskôr v deň nasledujúci po zániku týchto poistení okrem zániku povinného nemocenského poistenia a povinného poistenia v nezamestnanosti podľa § 20 ods. 3, zrušiť prihlásenie do registra poistencov a sporiteľov starobného dôchodkového sporenia, ak poistný vzťah podľa § 20 nevznikol, a oznámiť zmeny v údajoch uvedených v § 232 ods. 2 písm. a) až c), 
2.	zamestnanca, ktorému vzniká povinné dôchodkové poistenie podľa § 20 ods. 2 druhej vety, na dôchodkové poistenie najneskôr v lehote splatnosti poistného podľa § 143 ods. 2 za kalendárny mesiac, v ktorom prestal byť žiakom strednej školy, odhlásiť tohto zamestnanca najneskôr v deň nasledujúci po zániku tohto poistenia, zrušiť prihlásenie do registra poistencov a sporiteľov starobného dôchodkového sporenia, ak poistný vzťah podľa § 20 nevznikol, a oznámiť zmeny v údajoch uvedených v § 232 ods. 2 písm. a) až c),
3.	zamestnanca, ktorému vzniká povinné dôchodkové poistenie podľa § 20 ods. 2 písm. a) prvý bod, na dôchodkové poistenie najneskôr do konca kalendárneho mesiaca, v ktorom dovŕšil 18 rokov veku, odhlásiť tohto zamestnanca najneskôr v deň nasledujúci po zániku tohto poistenia, zrušiť prihlásenie do registra poistencov a sporiteľov starobného dôchodkového sporenia, ak poistný vzťah podľa § 20 nevznikol, a oznámiť zmeny v údajoch uvedených v § 232 ods. 2 písm. a) až c),
4.	zamestnanca, ktorému vzniká povinné dôchodkové poistenie podľa § 20 ods. 2 písm. a) druhý bod, na dôchodkové poistenie najneskôr v lehote splatnosti poistného podľa § 143 ods. 2 za kalendárny mesiac, v ktorom jeho mesačný príjem podľa § 3 ods. 1 písm. a) a odsekov 2 a 3 z dohody o brigádnickej práci študentov presiahol u jedného zamestnávateľa 66 eur, odhlásiť tohto zamestnanca v lehote splatnosti poistného podľa § 143 ods. 2 za kalendárny mesiac, v ktorom jeho mesačný príjem podľa § 3 ods. 1 písm. a) a odsekov 2 a 3 z dohody o brigádnickej práci študentov nepresiahol u jedného zamestnávateľa 66 eur alebo odhlásiť tohto zamestnanca najneskôr v deň nasledujúci po zániku tohto poistenia z iného dôvodu, zrušiť prihlásenie do registra poistencov a sporiteľov starobného dôchodkového sporenia, ak poistný vzťah podľa § 20 nevznikol, a oznámiť zmeny v údajoch uvedených v § 232 ods. 2 písm. a) až c),
5.	zamestnanca v právnom vzťahu na základe dohody o brigádnickej práci študentov, ktorý je žiakom strednej školy,  na účely úrazového poistenia, garančného poistenia a na účely osobitného predpisu100b) pred vznikom tohto právneho vzťahu najneskôr pred začatím výkonu práce, ak zamestnávateľ tohto zamestnanca neprihlásil do registra poistencov a sporiteľov starobného dôchodkového sporenia z iného dôvodu, odhlásiť tohto zamestnanca z registra poistencov a sporiteľov starobného dôchodkového sporenia najneskôr v deň nasledujúci po skončení tohto právneho vzťahu, zrušiť prihlásenie do registra poistencov a sporiteľov starobného dôchodkového sporenia, ak pracovnoprávny vzťah nevznikol, a oznámiť zmeny v údajoch uvedených v § 232 ods. 2 písm. a) a b),“.
15.	Za § 293co sa vkladá § 293cp, ktorý znie:
„§ 293cp

Ak dôvod na poskytnutie nemocenskej dávky vznikol pred 1. januárom 2013, suma dávky sa určí aj po 31. decembri 2012 podľa zákona účinného do 31. decembra 2012.“.

Čl. II

Zákon č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení zákona č. 244/2005 Z. z., zákona č. 310/2006 Z. z., zákona č. 555/2007 Z. z., zákona č. 659/2007 Z. z. a zákona č. 543/2010 Z. z. sa mení a dopĺňa takto:

1.	V § 8 odsek 4 znie:
„(4) Rozhodujúce obdobie na určenie denného vymeriavacieho základu zamestnanca, ktorého obdobie nemocenského poistenia, za ktoré sa platí poistné na nemocenské poistenie, pred vznikom dočasnej pracovnej neschopnosti trvalo najmenej 90 dní, je rozhodujúce obdobie podľa osobitného predpisu.15) Rozhodujúce obdobie na určenie denného vymeriavacieho základu zamestnanca, ktorého obdobie nemocenského poistenia, za ktoré sa platí poistné na nemocenské poistenie, pred vznikom dočasnej pracovnej neschopnosti trvalo menej ako 90 dní, je obdobie od vzniku nemocenského poistenia, okrem vzniku nemocenského poistenia z dôvodu zániku prerušenia nemocenského poistenia, do dňa predchádzajúceho dňu, v ktorom vznikla dočasná pracovná neschopnosť.“.
2.	V § 8 odsek 5 znie:
       „(5) Denný vymeriavací základ zamestnanca je podiel súčtu vymeriavacích základov na platenie poistného na nemocenské poistenie dosiahnutých v rozhodujúcom období a počtu dní rozhodujúceho obdobia.“.

3.	§ 8 sa dopĺňa odsekmi 6 až  8,  ktoré znejú:
       „(6) Denný vymeriavací základ zamestnanca, ktorý v rozhodujúcom období určenom podľa odseku 4 nemá vymeriavací základ na platenie poistného na nemocenské poistenie, je denný vymeriavací základ, z ktorého by sa platilo poistné na nemocenské poistenie v kalendárnom mesiaci, v ktorom vznikla dočasná pracovná neschopnosť.

       (7) Denný vymeriavací základ určený podľa odsekov 5 a 6 nesmie byť vyšší, ako denný vymeriavací základ určený z 1,5 násobku všeobecného vymeriavacieho základu16) platného v kalendárnom roku, ktorý dva roky predchádza  kalendárnemu roku, v ktorom vznikol dôvod na poskytnutie náhrady príjmu.

       (8) Denný vymeriavací základ sa zaokrúhľuje na štyri desatinné miesta nadol.“.

Poznámka pod čiarou k odkazu 16 znie:
„16) § 11 zákona č. 461/2003 Z. z. v znení zákona č. 721/2004 Z. z.“.

4.	Za § 13a sa vkladá § 13b, ktorý vrátane nadpisu znie:

„§ 13b
Prechodné ustanovenie k úpravám účinným od 1. januára 2013

	Ak dočasná pracovná neschopnosť vznikla pred 1. januárom 2013, suma náhrady príjmu sa určí aj po 31. decembri 2012 podľa zákona účinného do 31. decembra 2012.“.

Čl. III

Zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení zákona č. 186/2004 Z. z., zákona č. 439/2004 Z. z., zákona č. 721/2004 Z. z., zákona č. 747/2004 Z. z., zákona č. 310/2006 Z. z., zákona č. 644/2006 Z. z., zákona č. 677/2006 Z. z., zákona č. 519/2007 Z. z., zákona č. 555/2007 Z. z., zákona  č. 659/2007 Z. z., zákona č. 62/2008 Z. z., zákona č. 434/2008 Z. z., zákona č. 449/2008 Z. z., zákona č. 137/2009 Z. z., zákona č. 572/2009 Z. z., zákona č. 105/2010 Z. z., nálezu Ústavného súdu Slovenskej republiky č. 355/2010  Z. z., zákona č. 543/2010 Z. z., zákona č. 334/2011 Z. z., zákona č. 546/2011 Z. z., zákona č. 547/2011 Z. z. a zákona č. 252/2012 Z. z. sa mení a dopĺňa takto:

1.	Za § 123ak sa vkladá § 123al, ktorý znie:

„§ 123al
(1) Fyzická osoba, ktorá uzatvorila zmluvu o starobnom dôchodkovom sporení podľa § 123ad v období od 1. septembra 2012 do 31. januára 2013,  je sporiteľ, ak táto zmluva bola zapísaná do registra zmlúv. 

(2) Sporiteľovi podľa odseku 1, ktorý je dôchodkovo poistený podľa osobitného predpisu3) k prvému dňu kalendárneho mesiaca nasledujúceho po kalendárnom mesiaci, v ktorom Sociálna poisťovňa zapísala zmluvu o starobnom dôchodkovom sporení do registra zmlúv, vzniká prvá účasť na starobnom dôchodkovom sporení od tohto dňa.  Sporiteľovi podľa odseku 1, ktorý nie je dôchodkovo poistený podľa osobitného predpisu3) k prvému dňu kalendárneho mesiaca nasledujúceho po kalendárnom mesiaci, v ktorom Sociálna poisťovňa zapísala zmluvu o starobnom dôchodkovom sporení do registra zmlúv, vzniká prvá účasť na starobnom dôchodkovom sporení odo dňa vzniku dôchodkového poistenia, ktoré po tomto dni  nasleduje ako prvé v poradí.

(3) Sporiteľovi podľa odseku 1 zaniká prvá účasť na starobnom dôchodkovom sporení dňom zániku dôchodkového poistenia podľa osobitného predpisu,3) ktoré trvalo ku dňu jej vzniku.  

(4) Sociálna poisťovňa bez zbytočného odkladu postúpi príspevky na starobné dôchodkové sporenie sporiteľa podľa odseku 1 za obdobie pred 1. januárom 2013. Na príspevky podľa prvej vety sa nevzťahujú ustanovenia o povinnosti Sociálnej poisťovne platiť penále podľa osobitného predpisu.3)“.

2.	V prílohe č. 3 definícia veličiny „K“ znie: „koeficient na určenie výšky odplaty za zhodnotenie majetku v dôchodkovom fonde, ktorý môže byť maximálne vo výške 0,1“. 

Čl. IV
Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z., nálezu Ústavného súdu Slovenskej republiky č. 332/2010 Z. z., zákona č. 551/2010 Z. z., zákona č. 50/2012 Z. z. a zákona č. 185/2012 Z. z. sa dopĺňa takto:

Za § 110d sa vkladá § 110e, ktorý vrátane nadpisu znie:

„§ 110e
Prechodné ustanovenie účinné od 1. januára 2013

	V období od 1. januára 2013 do 31. decembra 2015 sa § 8 ods. 4 neuplatňuje.“.

Čl. V
Tento zákon nadobúda účinnosť 1. januára 2013.

Doložka zlučiteľnosti
právneho predpisu s právom Európskej únie 

1.	Predkladateľ právneho predpisu: skupina poslancov Národnej rady Slovenskej republiky 
2.	Názov návrhu právneho predpisu: Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony 
3.	Problematika návrhu právneho predpisu:
a)	je upravená v práve Európskej únie
-	primárnom
Problematika návrhu zákona je upravená v primárnom práve Európskej únie, a to v čl. 48, 151, 153 a 288 Zmluvy o fungovaní Európskej únie (Ú. v. EÚ C 83, 30. 3. 2010).  
-	sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)
- nie je upravená, 	
-	sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)
- nie je upravená, 
b)	je obsiahnutá v judikatúre Súdneho dvora Európskej únie.
- rozsudku ESD C-34/02 Sante Pasquini versus Istituto Nazionale della Previdenza Sociale (INP), 
- rozsudku ESD C-92/02 Nina Kristiansen gegen Rijksdienst voor Arbeidsvoorziening, 
- rozsudku ESD C-160/01 Karin Mau, 
 
4.	Záväzky Slovenskej republiky vo vzťahu k Európskej únii: 
a)	lehota na prebratie smernice alebo lehota na implementáciu nariadenia alebo rozhodnutia
- bezpredmetné

b)	lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov
- bezpredmetné
c)	informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie
-	v danej oblasti nebolo začaté uvedené konanie proti Slovenskej republike, 
d)	informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia
5.	Stupeň zlučiteľnosti návrhu právneho predpisu s právom Európskej únie:
Stupeň zlučiteľnosti - úplný 
6.	Gestor a spolupracujúce rezorty: 
Ministerstvo práce, sociálnych vecí a rodiny Slovenskej republiky

Doložka
vybraných vplyvov
A.1. Názov materiálu: Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony.
Termín začatia a ukončenia PPK: 
A.2. Vplyvy:
	 Pozitívne 	 Žiadne 	 Negatívne 	
1. Vplyvy na rozpočet verejnej správy	x			
2. Vplyvy na podnikateľské prostredie – dochádza k zvýšeniu regulačného zaťaženia?		x		
3. Sociálne vplyvy			x	
– vplyvy na hospodárenie obyvateľstva,				
– sociálnu exklúziu,				
– rovnosť príležitostí a rodovú rovnosť a vplyvy na zamestnanosť				
4. Vplyvy na životné prostredie		x		
5. Vplyvy na informatizáciu spoločnosti		x		
 A.3. Poznámky
1. Vplyv návrhu na rozpočet verejnej správy – celkový vplyv na rozpočet verejnej správy bude pozitívny z dôvodu, že sa očakávajú nižšie výdavky na dávky nemocenského poistenia v porovnaní s návrhom rozpočtu Sociálnej poisťovne na rok 2013 a s rozpočtovým výhľadom na roky 2014 a 2015.
2. Vplyvy na podnikateľské prostredie – návrh zákona nemá vplyv na podnikateľské prostredie.
3. Sociálne vplyvy – predloženým materiálom sa navrhuje posunúť vplyvy opatrenia týkajúceho sa poskytovania sociálnych služieb, ktoré malo nadobudnúť účinnosť od 1.1.2013.

4.	Vplyvy na životné prostredie – návrh zákona nemá vplyv na životné prostredie.

5.	Vplyvy na informatizáciu spoločnosti – návrh zákona nemá vplyv na informatizáciu spoločnosti.

A.4. Alternatívne riešenia
A.5. Stanovisko gestorov 
Sociálne vplyvy -  vplyvy na hospodárenie obyvateľstva, sociálnu exklúziu, rovnosť príležitostí a rodovú rovnosť  a na zamestnanosť

Sociálne vplyvy predkladaného materiálu -  vplyvy na hospodárenie obyvateľstva, sociálnu exklúziu, rovnosť príležitostí a rodovú rovnosť a vplyvy na zamestnanosť	
4.1. Identifikujte vplyv na hospodárenie   domácností a špecifikujte ovplyvnené skupiny domácností, ktoré budú pozitívne/negatívne ovplyvnené.  	Návrh nemá vplyv na hospodárenie domácností	
Kvantifikujte: 		
- Rast alebo pokles príjmov/výdavkov            na priemerného obyvateľa		
- Rast alebo pokles príjmov/výdavkov                  za jednotlivé ovplyvnené  skupiny domácností
- Celkový počet obyvateľstva/domácností ovplyvnených predkladaným materiálom		
		
4.2. Zhodnoťte kvalitatívne (prípadne kvantitatívne) vplyvy na prístup k zdrojom, právam, tovarom a službám u jednotlivých ovplyvnených skupín obyvateľstva.	Návrhom sa môže predĺžiť doba, od ktorej sa začne poskytovať alebo zabezpečovať sociálna služba pre občanov odkázaných na sociálnu službu.	

4.3.  Zhodnoťte vplyv na rovnosť príležitostí:
Zhodnoťte vplyv na rodovú rovnosť.
	 bez vplyvu	
4.4. Zhodnoťte vplyvy na zamestnanosť.
Aké sú  vplyvy na zamestnanosť?
Ktoré skupiny zamestnancov budú ohrozené schválením predkladaného materiálu?
Hrozí v prípade schválenia predkladaného materiálu hromadné prepúšťanie?	 bez vplyvu

	

Vplyvy na rozpočet verejnej správy,
na zamestnanosť vo verejnej správe a financovanie návrhu
2.1. Zhrnutie vplyvov na rozpočet verejnej správy v návrhu
Vplyvy Návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony sa porovnávajú s návrhom rozpočtu Sociálnej poisťovne na rok 2013 a s rozpočtovým výhľadom na roky 2014 a 2015.
Tabuľka č. 1 
Vplyvy na rozpočet verejnej správy	Vplyv na rozpočet verejnej správy (v eurách)	
	2012	2013	2014	2015	
Príjmy verejnej správy celkom	0	0	0	0	
z toho:  					
- vplyv na ŠR	0	0	0	0	
- vplyv na Sociálnu poisťovňu	0	0	0	0	
- vplyv na územnú samosprávu	0	0	0	0	
Výdavky verejnej správy celkom	0	-1 514 886	-1 578 995	-1 658 577	
z toho: 					
- vplyv na ŠR 	0	0	0	0	
- vplyv na Sociálnu poisťovňu	0	-1 514 886	-1 578 995	-1 658 577	
- vplyv na územnú samosprávu	0	0	0	0	
Celková zamestnanosť 	0	0	0	0	
- z toho vplyv na ŠR 	0	0	0	0	
Financovanie zabezpečené v rozpočte	0	0	0	0	
v tom: za každý subjekt verejnej správy / program zvlášť	0	0	0	0	

2.2. Financovanie návrhu
Tabuľka č. 2
Financovanie	Vplyv na rozpočet verejnej správy (v eurách)	
	2012	2013	2014	2015	
Celkový vplyv na rozpočet verejnej správy ( - príjmy, + výdavky)	0	-1 514 886	-1 578 995	-1 658 577	
  z toho vplyv na ŠR	0	0	0	0	
  z toho vplyv na Sociálnu poisťovňu	0	-1 514 886	-1 578 995	-1 658 577	
financovanie zabezpečené v rozpočte	0	0	0	0	
ostatné zdroje financovania	0	0	0	0	
Rozpočtovo nekrytý vplyv / úspora*	0	-1 514 886	-1 578 995	-1 658 577	
*úspora má znamienko „-“

Návrh na riešenie úbytku príjmov alebo zvýšených výdavkov podľa § 33 ods. 1 zákona č. 523/2004 Z. z. o rozpočtových pravidlách verejnej správy:

2.3. Popis a charakteristika návrhu
2.3.1. Popis návrhu:
Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony.
Návrhom sa rieši zmena pri spôsobe určenia pravdepodobného denného vymeriavacieho základu na účely výšky nemocenských dávok:
- ak poistenec má menej ako 90 dní nemocenského poistenia, za ktoré sa platí poistné na nemocenské poistenie,  u aktuálneho zamestnávateľa a mal obdobie platenia poistného na nemocenské poistenie v predchádzajúcom kalendárnom roku u iného zamestnávateľa aspoň 90 dní, výška nemocenskej dávky sa určí z rozhodujúceho obdobia, ktorým je predchádzajúci kalendárny rok 
- ak poistenec má menej ako 90 dní nemocenského poistenia, za ktoré sa platí poistné na nemocenské poistenie,  u aktuálneho zamestnávateľa a obdobie platenia poistného na nemocenské poistenie v predchádzajúcom kalendárnom roku u iného zamestnávateľa bolo menej ako  90 dní, výška nemocenskej dávky sa určí z minimálneho vymeriavacieho základu, ak jeho aktuálny vymeriavací základ je vyšší ako minimálny vymeriavací základ alebo z aktuálneho vymeriavacieho základu, ak je tento nižší ako minimálny vymeriavací základ.
Spôsob určenia pravdepodobného denného vymeriavacieho základu u poistencov, ktorí nemali vymeriavací základ v rozhodujúcom období z dôvodu čerpania rodičovskej dovolenky a u samostatne zárobkovo činnej osoby z dôvodu poberania rodičovského príspevku zostáva zachovaný; novým návrhom je rozšírenie uvedených dôvodov o poberanie materského, kedy sa síce nemocenské poistenie neprerušuje, ale poistenec v tomto období vymeriavací základ nedosahuje.

2.3.2. Charakteristika návrhu podľa bodu  2.3.2. Metodiky :
       zmena sadzby
 x    zmena v nároku
       nová služba alebo nariadenie (alebo ich zrušenie)
       kombinovaný návrh
       iné 

2.3.3. Predpoklady vývoja objemu aktivít:
Návrh zákona si nevyžiada zmenu informačného systému Sociálnej poisťovne a nezvýši administratívnu záťaž Sociálnej poisťovne pri rozhodovaní o nároku na dávky nemocenského poistenia.
2.3.4. Výpočty vplyvov na verejné financie
Z pohľadu návrhu rozpočtu Sociálnej poisťovne na rok 2013 a rozpočtového výhľadu na roky 2014 a 2015 predmetný návrh zákona znamená úsporu vo výdavkoch Sociálnej poisťovne, a to 1 514 886 eur v roku 2013, 1 578 995 eur v roku 2014 a 1 658 577 eur v roku 2015.
2.3.4.1. Kvantifikácia príjmov
 Návrh zákona nemá vplyv na príjmy Sociálnej poisťovne, ani na príjmy štátneho rozpočtu (nezvyšuje ich, ale ani ich neznižuje).
 2.3.4.2. Kvantifikácia výdavkov
Výdavky Sociálnej poisťovne – pozitívny vplyv na rozpočet Sociálnej poisťovne v porovnaní s návrhom rozpočtu Sociálnej poisťovne na rok 2013 a rozpočtovým výhľadom na roky 2014 a 2015.
 
Na základe štatistických informácii Sociálnej poisťovne sa predpokladá, že zmena pri spôsobe určenia pravdepodobného denného vymeriavacieho základu sa dotkne v roku 2013 pri nemocenskom a ošetrovnom 1 288 prípadov a pri materskom 240 prípadov. Priemerná suma dávky pritom v dotknutých prípadoch poklesne z 219,2 eur na 131,5 eur, resp. z 259,0 eur na 155,4 eur. Na základe uvedených predpokladov bola kvantifikovaná úspora 1 514 886 eur v roku 2013, 1 578 995 eur v roku 2014 a 1 658 577 eur v roku 2015.    

                                                                                                                         Tabuľka č. 3
 	 	Vplyv na rozpočet Sociálnej poisťovne (cash=ESA95)	
 	Rozpočet Sociálnej poisťovne - výdavky (v eur)	2012	2013	2014	2015	
600	Bežné výdavky	0	-1 514 886	-1 578 995	-1 658 577	
630	Tovary a služby	0	0	0	0	
640	Bežné transfery	0	-1 514 886	-1 578 995	-1 658 577	
641	Transfery v rámci verejnej správy	0	0	0	0	
642	Transfery jednotlivcom a neziskovým právnickým osobám	0	-1 514 886	-1 578 995	-1 658 577	

Dôvodová správa
Všeobecná časť
V čl. I sa novelizuje zákon č. 461/2003 Z. z. o sociálnom poistení v znení neskorších predpisov a v čl. II zákon č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení neskorších predpisov. Predmetom zmien je najmä spresnenie úpravy obdobia nemocenského poistenia na účely určenia rozhodujúceho obdobia na zistenie denného vymeriavacieho základu na účely nemocenských dávok a náhrady príjmu pri dočasnej pracovnej neschopnosti zamestnanca a nový spôsob určenia pravdepodobného denného vymeriavacieho základu na účely nemocenských dávok. Súčasne sa spresňuje vznik a zánik dôchodkového poistenia žiaka strednej školy v právnom vzťahu na základe dohody o brigádnickej práci študentov.
V čl. III, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov sa spresňuje úprava vzniku prvej účasti na starobnom dôchodkovom sporení v prechodnom období do 31. januára 2013. 
Navrhovaným doplnením zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, ktoré je obsahom čl. IV sa odkladá povinnosť obce a vyššieho územného celku poskytnúť alebo zabezpečiť sociálnu službu uvedenú v § 34 až 41 v lehote do 60 dní odo dňa podania žiadosti o uzatvorenie zmluvy o poskytovaní sociálnej služby. Dôvodom je skutočnosť, že samospráva v tomto období nemá vytvorené také podmienky, aby mohla v zákonom stanovenom termíne (od. 1.1.2013) plniť túto úlohu, nakoľko potreba zabezpečiť sociálnu službu vysoko prevyšuje ponuku. Dôkazom je aj vysoký počet čakateľov v poradovníkoch na jednotlivé druhy zariadení sociálnych služieb, ktorý predstavoval 9280 osôb k 31.decembru 2011.  

Osobitná časť
K čl. I
K bodu 1 a 14
V okamihu uzatvorenia dohody o brigádnickej práci študentov nie je vždy možné vopred určiť presnú sumu odmeny, preto sa umožňuje spätný vznik dôchodkového poistenia, ak skutočne vyplatená odmena je vyššia ako 66 eur. V nadväznosti na túto skutočnosť je potrebné upraviť aj spätne prihlásenie žiaka na dôchodkové poistenie  v Sociálnej poisťovni.
K bodom 2 až 5 a 15
Navrhuje sa, aby sa do obdobia 90 dní nemocenského poistenia na účely určenia rozhodujúceho obdobia pri nemocenských dávkach zamestnancov započítavali len obdobia nemocenského poistenia (obdobie prerušenia nemocenského poistenia nie je obdobím nemocenského poistenia), za ktoré sa platí poistné na nemocenské poistenie. Zároveň sa navrhuje (v § 54 ods. 3),  aby rozhodujúcim obdobím zamestnanca, ktorý nemá 90 dní nemocenského poistenia, za ktoré bolo zaplatené poistné na nemocenské poistenie u aktuálneho zamestnávateľa, bol predchádzajúci kalendárny rok len vtedy, ak v ňom má aspoň 90 dní nemocenského poistenia, za ktoré bolo zaplatené poistné, ktoré nedosiahol u aktuálneho zamestnávateľa. Ak nesplní uvedenú podmienku, denný vymeriavací základ sa mu určí z pravdepodobného denného vymeriavacieho základu (§ 57 ods. 2 návrhu). Navrhuje sa vylúčiť účinky vzniku nemocenského poistenia z dôvodu zániku prerušenia nemocenského poistenia v zmysle § 26 ods. 5 zákona o sociálnom poistení pri zisťovaní 90 dní nemocenského poistenia, za ktoré sa platí poistné na nemocenské poistenie.
Navrhuje sa, aby sa nová právna úprava vzťahovala až na prípady, ktoré vzniknú po 31. decembri 2012.
K bodu 6
Spresňuje sa určenie maximálneho denného vymeriavacieho základu na určenie súm nemocenských dávok a úhrnu denných vymeriavacích základov na určenie sumy nemocenskej dávky, ak nárok na dávku vznikne súčasne z viacerých nemocenských poistení.
K bodom 7až 10
Z dôvodu, že pravdepodobný denný vymeriavací základ na určenie výšky nemocenských dávok zamestnancov, najmä dohodárov môže byť nižší, ako pravdepodobný denný vymeriavací základ určený zákonom, navrhuje sa nový spôsob určenia pravdepodobného denného vymeriavacieho základu. V zásade bude platiť, že pravdepodobný denný vymeriavací základ sa určí ako jedna tridsatina vymeriavacieho základu, z ktorého by daný zamestnanec zaplatil poistné na nemocenské poistenie za kalendárny mesiac, v ktorom vznikol dôvod na poskytnutie nemocenskej dávky.
V prípade, ak takto zistený denný vymeriavací základ bude 
1. nižší, ako denný vymeriavací základ zistený z minimálneho vymeriavacieho základu na platenie poistného na nemocenské poistenie zistený ku dňu vzniku dôvodu na poskytnutie nemocenskej dávky, dávka sa určí z tohto nižšieho denného vymeriavacieho základu, 
2. vyšší, ako denný vymeriavací základ zistený z minimálneho vymeriavacieho základu na platenie poistného na nemocenské poistenie zistený ku dňu vzniku dôvodu na poskytnutie nemocenskej dávky, dávka sa určí z minimálneho denného vymeriavacieho základu.
Osobitný spôsob určenia pravdepodobného denného vymeriavacieho základu u poistencov, ktorí nemali vymeriavací základ v rozhodujúcom období z dôvodu čerpania rodičovskej dovolenky a u samostatne zárobkovo činnej osoby z dôvodu poberania rodičovského príspevku zostáva zachovaný a na základe skúseností z praxe sa navrhuje rozšíriť uvedené dôvody o poberanie materského, kedy sa síce nemocenské poistenie neprerušuje, ale poistenec v tomto období vymeriavací základ nedosahuje.
K bodu 11 a 12
Navrhované zmeny sú legislatívno-technického charakteru.
K bodu 13
	Vzhľadom na osobitnú právnu úpravu vzniku a zániku povinného dôchodkového poistenia žiakov strednej školy, ktorí vykonávajú zárobkovú činnosť na základe dohody o brigádnickej činnosti študentov, je potrebné upraviť vymeriavací základ zamestnávateľa na platenie poistného na úrazové poistenie a garančné poistenie aj o príjmy z týchto dohôd. 

K čl. II
K bodu 1
	Navrhuje sa, aby sa rovnako ako pri nemocenských dávkach aj pri náhrade príjmu pri dočasnej pracovnej neschopnosti zamestnanca z obdobia 90 dní nemocenského poistenia na účely určenia rozhodujúceho obdobia vylučovali obdobia, za ktoré poistenec nie je povinný platiť poistné na nemocenské poistenie. Navrhuje sa vylúčiť účinky vzniku nemocenského poistenia z dôvodu zániku prerušenia nemocenského poistenia v zmysle § 26 ods. 5 zákona o sociálnom poistení pri zisťovaní 90 dní nemocenského poistenia, za ktoré sa platí poistné na nemocenské poistenie.
K bodu 2 a 3
Spresňuje sa určenie denného vymeriavacieho základu pre prípady, ak zamestnanec nemal v rozhodujúcom období vymeriavací základ na platenie poistného.
Z dôvodu, že maximálny vymeriavací základ na platenie poistného na nemocenské poistenie od 1. januára 2013 bude na úrovni 5 násobku priemernej mzdy, navrhuje sa zosúladenie maximálneho vymeriavacieho základu na určenie výšky náhrady príjmu pri dočasnej pracovnej neschopnosti zamestnanca s maximálnym vymeriavacím základom na určenie výšky nemocenských dávok v zákone o sociálnom poistení na úrovni 1,5 násobku sumy priemernej mzdy.
K bodu 4
Navrhuje sa, aby sa nová právna úprava vzťahovala až na prípady, ktoré vzniknú po 31. decembri 2012.

K čl. III
K bodu 1
Navrhuje sa zakotvenie vzniku prvej účasti na starobnom dôchodkovom sporení v súlade s právnou úpravou účinnou od 1. januára 2013. V odseku 4 sa upravuje technická fáza postúpenia príspevkov na starobné dôchodkové sporenie tak, aby príspevky za obdobie pred 1. januárom 2013 boli postúpené v jednej platbe najneskôr do 31. januára 2013. 
K bodu 2
Navrhuje sa legislatívno-technické spresnenie znenia zákona vo väzbe na zmeny v právnej úprave prijaté v minulosti.    

K čl. IV
Návrhom sa odkladá povinnosť obce a vyššieho územného celku poskytnúť alebo zabezpečiť sociálnu službu uvedenú v § 34 až 41 v lehote do 60 dní odo dňa podania žiadosti o uzatvorenie zmluvy o poskytovaní sociálnej služby. Dôvodom je skutočnosť, že samospráva v tomto období nemá vytvorené také podmienky, aby mohla v zákonom stanovenom termíne (od. 1.1.2013) plniť túto úlohu, nakoľko potreba zabezpečiť sociálnu službu vysoko prevyšuje ponuku. Dôkazom je aj vysoký počet čakateľov v poradovníkoch na jednotlivé druhy zariadení sociálnych služieb, ktorý predstavoval 9280 osôb k 31.decembru 2011. 

K čl. V
Navrhuje sa, aby nová právna úprava nadobudla účinnosť 1. januára 2013.